Hår, tøj og smykker: Tre forretninger går sammen om modeshow | Ugeavisen Faaborg | Ugeavisen.dk
Du er her: Forside - Ugeavisen Faaborg - Hår, tøj og smykker: Tre forretninger går sammen om modeshow
Maria Bøtter er en af arrangørne bag modeshowet hos Boutique Dorin. Privatfoto
Boutique Dorin, Guldsmed Duus og Frisør Pili arrangerer modeshow, hvor der både bliver mulighed for at læne sig tilbage og lade sig inspirere, men også at få råd og vejledning af arrangørerne.
Faaborg: Torsdag den 21. marts klokken 18 bliver der mode, smykker og lækkert hår på programmet.
Boutique Dorin, Guldsmed Duus og Frisør Pili er gået sammen om at arrangere et modeshow, som bliver afholdt i Boutique Dorin.
- Vi har mødt hinanden igennem aktiviteter i Shopping Faaborg og Vores Faaborg & Egn, og vi har lyst til at lave nogle ting sammen. Sammen kan vi gøre hinanden stærkere, siger Maria Bøtter fra Frisør Pili, der er blandt arrangørerne.
Aftenen begynder med et klassisk modeshow, hvor modeller vil vise moden frem, Guldsmed Duus står for smykkerne, og frisørpigerne farver og sætter hår på modellerne. Derefter vil der være rig mulighed for at gøre nogle gode køb og få råd og vejledning omkring de varer, arrangørerne tager med.
- Vi har for eksempel hele vores make-up-stander med, forklarer Maria Bøtter, der også er klar til at dele ud af sin erfaring som stylist.
- Vi kender alle sammen til at gå ud og lave en masse fejlkøb. Så jeg vil gerne fortælle lidt om, hvordan man kan undgå det, ved lige at kigge hvad man har i skabet, inden man anskaffer sig nyt, siger hun.
Det koster 70 kroner at deltage i modeshowet, og billetter kan købes hos Frisør Pili. For de 70 kroner får man også en goodiebag, og der bliver serveret snacks og bobler undervejs. Desuden er der lodtrækning om præmier på billetten.
Maria Bøtter håber, at samarbejdet kan kaste flere arrangementer af sig.
- Det er noget, vi gerne vil gøre fast. Det er en god ting for kunderne at få lidt inspiration til forår og efter, og vi fra butikkerne får også noget ud af det. Vi får en større forståelse for hinanden og for hinandens arbejde, slutter hun.